CELEX: 62010TN0067
Language: da
Date: 2010-02-17 00:00:00
Title: Sag T-67/10: Sag anlagt den 17. februar 2010 — Spanien mod Kommissionen

17.4.2010   
            
            
               DA
            
            
               Den Europæiske Unions Tidende
            
            
               C 100/60
            
         Sag anlagt den 17. februar 2010 — Spanien mod Kommissionen
   (Sag T-67/10)
   2010/C 100/88
   Processprog: spansk
   
      Parter
   
   
      Sagsøger: Kongeriget Spanien (ved M. Muñoz Pérez)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullation af Kommissionens beslutning K(2009) 9827 endelig af 10. december 2009 om anvendelse af finansielle korrektioner på den del af udviklingssektionen i EUGFL, der vedrører det operationelle program CCI 2000.ES.16.1.PO.007 (Spanien, Castilla og León) i forhold til foranstaltningen til forbedring af forarbejdningen af og handelen med landbrugsprodukter, og
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kongeriget Spanien gør gældende, at afgørelsen skal annulleres af to grunde:
   
                
            
            
               For det første er der foretaget en ulovlig anvendelse af artikel 39 i Rådets forordning (EF) nr. 1260/1999 (1), henset til, at det misbrug, der har givet anledning til den finansielle korrektion, der er vedtaget af Kommissionen, er ikke-eksisterende, idet de spanske myndigheder forud for tildelingen af støtten konsekvent foretog passende kontroller for at opfylde alle betingelserne for støtteberettigelse som fastsat i artikel 26 og 28 i Rådets forordning (EF) nr. 1257/1999 (2). Endvidere — i modsætning til det af Kommissionen anførte i den anfægtede afgørelse — skulle den kontrolplan, der blev vedtaget af de spanske myndigheder efter inspektionsbesøget, ikke efterfølgende afhjælpe den manglende udførelse af kontroller, men alene undersøge effektiviteten heraf.
            
         
                
            
            
               For det andet foreligger der en tilsidesættelse af proportionalitetsprincippet, der er fastsat i samme artikel 39, stk. 3, i Rådets forordning (EF) nr. 1260/1999 sammenholdt med retningslinjerne vedrørende de principper, kriterier og vejledende korrektionssatser, som Kommissionens tjenestegrene anvender til bestemmelse af de finansielle korrektioner, der er fastsat i artikel 39, stk. 3, i Rådets forordning (EF) nr. 1260/1999 (3), henset til at det af Kommissionen skønnede misbrug, hvilket den sagsøgende stat bestrider, har fundet sted, alene ville danne grundlag for at pålægge en finansiel korrektion på et beløb, der svarer til det tab, EU’s fonde har lidt, og derfor under de 5 %, der er vedtaget.
            
         
      (1)  Rådets forordning (EF) nr. 1260/1999 af 21.6.1999 om vedtagelse af generelle bestemmelser for strukturfondene (EFT L 161 af 26.6.1999, s. 1).
   
      (2)  Rådets forordning (EF) nr. 1257/1999 af 17.5.1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger (EFT L 160 af 26.6.1999, s. 80).
   
      (3)  Dokument K(2001) 476 af 2.3.2001.